Venteværelset er fyldt til bristepunktet på blandt andet Sygehus Vendsyssel. En af de tilskadekomne er Louise Nielsen. Hun faldt i går, men ventede til i dag med at tage på skadestuen. - Jeg har været her siden klokken 11, og nu er klokken 16. Det er lang tid, siger hun. Travlheden startede tirsdag aften, og det fik Søren Gavn at mærke. Han havde tilfældigvis lægevagten. - Det har været spændende, må man sige. Jeg tror aldrig, at der nogensinde har været så travlt her før, siger han til TV2/ Nord Det tynde lag sne, der faldt i går, skjuler den is, der ligger nedenunder. Derfor opdager folk ikke, at der er så glat, som der reelt er. De typiske skader er håndled, der brækker, eller store, åbne sår i baghovedet. Ingen på skadestuen tør endnu at sætte tal på, men det anslås, at der har været tre gange så mange tilskadekomne som på en travl dag. Det har fået Sygehus Vendsyssel til at opprioritere skadestuen ved blandt andet at kalde flere læger ind.

Opsummering:
De nordjyske skadestuer melder om helt uhørt travlhed.